KOMUNIKAZZJONI TAL-KUMMISSJONI dwar l-implimentazzjoni tal-programm ENERGY STAR fl-Unjoni Ewropea matul il-perjodu 2006 - 2010 /* KUMM/2011/0337 finali */





KOMUNIKAZZJONI TAL-KUMMISSJONI dwar l-implimentazzjoni tal-programm ENERGY STAR fl-Unjoni Ewropea matul il-perjodu 2006 - 2010 1. Introduzzjoni It-teknoloġiji tal-informazzjoni u tal-komunikazzjoni, inkluż it-tagħmir tal-uffiċċju (jiġifieri kompjuters, skrins, tagħmir għal immaġnijiet, servers eċċ.), huma fost l-aktar utenti finali tal-elettriku li qed jiżdiedu b'ritmu mgħaġġel fl-UE u fid-dinja kollha. It-tagħmir tal-uffiċċju juża 17 %[1] tal-elettriku użat fis-settur terzjarju, filwaqt li t-tagħmir u s-servizzi tal-ICT jirrappreżentaw madwar 8 % tal-konsum tal-enerġija elettrika totali fl-UE Fid-dawl kemm tal-introduzzjoni fis-suq ta' applikazzjonijiet u funzjonalitajiet ġodda kif ukoll taż-żieda fir-rati ta' sjieda, il-konsum tal-enerġija ta' dan it-tagħmir mistenni li jiżdied bi tliet darbiet sal-2030[2]. It-teknoloġiji eżistenti li jippermettu tnaqqis sinifikanti fil-konsum tal-enerġija mhumiex implimentati b'mod sħiħ minħabba nuqqasijiet persistenti tas-suq, bħal nuqqas ta' informazzjoni jew inċentivi diviżi. Jekk il-konsumaturi jiġu pprovduti b'informazzjoni ċara dwar l-effiċjenza enerġetika ta' tagħmir tal-uffiċċju, dan għandu jgħin biex it-tkabbir fil-funzjonalità u l-użu tal-ICT jiġi diżakkoppjat mill-użu tal-enerġija ta' dan it-tagħmir tal-ICT. It-tagħmir tal-uffiċċju hu kummerċjalizzat madwar id-dinja kollha. Għalkemm il-bażi tal-manifattura dejjem qed tersaq lejn l-Asja, sehem kbir ta' faċilitajiet ta' riċerka u żvilupp, kummerċjalizzazzjoni, kif ukoll ta' manifattura jinsabu fl-UE u fl-Istati Uniti. Il-kummerċ f'dan is-segment tas-suq bejn l-UE u l-Istati Uniti qed jonqos iżda għadu sostanzjali. L-Istati Uniti huwa l-akbar suq ta' esportazzjoni tagħna għal tagħmir tal-uffiċċju u l-valur annwali tal-kummerċ UE-Stati Uniti f'dan is-segment tas-suq jaqbeż EUR 10 biljun (b'madwar EUR 4 biljuni f'esportazzjonijiet lejn l-Istati Uniti, u EUR 6 biljuni f'importazzjonijiet lejn l-UE)[3]. Il-konsum dejjem akbar tal-enerġija minn tagħmir tal-uffiċċju u n-natura globali tas-suq tal-ICT jipprovdu raġunament b'saħħtu għal kooperazzjoni regolatorja internazzjonali f'dan id-dominju. Huwa f'dan l-isfond li f'Diċembru 2000, l-UE u l-Istati Uniti ffirmaw Ftehim dwar il-koordinazzjoni ta' programmi ta' tikkettar ta' effiċjenza enerġetika għat-tagħmir tal-uffiċċju[4] (minn hawn 'il quddiem il-'Ftehim') Il-Ftehim, li ġġedded fl-2006 għat-tieni perjodu ta' 5 snin, jipprovdi l-bażi għall-implimentazzjoni tal-programm ENERGY STAR fl-UE (minn hawn 'il quddiem ‘il-programm’). ENERGY STAR huwa programm volontarju ta' tikkettar dwar l-effiċjenza enerġetika mmexxi mill-Aġenzija tal-Istati Uniti għall-Ħarsien tal-Ambjent (minn hawn 'il quddiem ‘EPA’). Il-programm huwa implimentat f'bosta ekonomiji oħra, fosthom il-Ġappun, il-Kanada u l-Awstralja, permezz ta' ftehimiet simili għal dak mal-UE. Abbażi tal-Ftehim, il-programm ENERGY STAR għat-tagħmir tal-uffiċċju jiġi amministrat b'mod konġunt mill-EPA u l-Kummissjoni. Dan jinkludi l-kooperazzjoni dwar l-iżvilupp ta' speċifikazzjonijiet tal-prodotti u r-rikonoxximent reċiproku tal-prodotti rreġistrati fl-UE u l-Istati Uniti. L-ENERGY STAR huwa parti integrali tal-politika tal-effiċjenza enerġetika tal-UE kif stipulat fil-Pjan ta' Azzjoni għall-Effiċjenza Enerġetika[5]. Għandu l-għan li ‘jiġbed’ is-suq tat-tagħmir tal-uffiċċju qrib effiċjenza akbar u b'hekk ikun qed jikkomplementa d-Direttiva dwar l-Ekodisinn 2009/125/KE[6], li taġixxi biex ‘timbotta’ s-suq permezz ta' rekwiżiti minimi tal-effiċjenza obbligatorji jew volontarji. Peress li l-Ftehim jiskadi f'Diċembru 2011, din il-komunikazzjoni tivvaluta l-merti tat-tiġdid possibbli tiegħu (it-taqsima 5) abbażi ta': - Esperjenza fl-implimentazzjoni tal-programm fl-UE (it-taqsima 2) - Valutazzjoni tal-effettività tal-programm fit-titjib tal-effiċjenza enerġetika ta' tagħmir tal-uffiċċju (it-taqsima 3) - Modifikazzjonijiet ippjanati għall-programm Energy Star tal-Istati Uniti (it-taqsima 4) 2. Implimentazzjoni tal-programm Energy Star fl-UE Il-programm ġie implimentat fl-UE bid-"Deċiżjoni tal-Kunsill 2006/1005/KE[7]" u bir-"Regolament (KE) Nru 106/2008 dwar programm Komunitarju ta' tikkettar dwar l-effiċjenza enerġetika tat-tagħmir tal-uffiċċju"[8]. 2.1. Elementi prinċipali Għall-implimentazzjoni tal-programm jistgħu jiġu identifikati l-aspetti ewlenin li ġejjin: - Unità: l-ispeċifikazzjonijiet tal-prodott huma żviluppati b'mod konġunt mill-EPA u l-Kummissjoni Ewropea megħjuna mill-Istati Membri (Bord tal-Energy Star tal-UE, EUESB). L-ispeċifikazzjonijiet b'hekk għandhom l-istess livelli ta' strettezza fl-Istati Uniti u l-UE u essenzjalment jidħlu fis-seħħ simultanjament fit-tnejn li huma. Barra minn hekk, il-prodotti rreġistrati minn ‘entità ta' ġestjoni’ waħda (EPA jew KE) huma rikonoxxuti li jissodisfaw l-ispeċifikazzjonijiet tal-ENERGY STAR fit-territorju tal-parti l-oħra fil-Ftehim. - Dinamiżmu: l-ispeċifikazzjonijiet tal-prodott jiġu riveduti regolarment bil-għan li jiġi stabbilit qafas politiku li kontinwament jixpruna t-tagħmir tal-uffiċċju lejn aktar effiċjenza. Mis-sena 2000 l-ispeċifikazzjonijiet ġew riveduti 3 darbiet, kull darba b'livelli aktar stretti ta' effiċjenza enerġetika. Skont il-Ftehim attwali, l-ispeċifikazzjonijiet tal-prodotti għandhom l-għan li jirrappreżentaw mhux aktar minn 25 fil-mija tal-mudelli li għalihom, fil-ħin li jiġu stipulati l-ispeċifikazzjonijiet, hemm dejta disponibbli. - Inċentivi: Fl-2008, il-programm issaħħaħ b'mod sinifikanti bl-inklużjoni ta' obbligu għall-awtoritajiet tal-gvernijiet ċentrali tal-Istati Membri u l-istituzzjonijiet Ewropej biex jispeċifikaw, għall-akkwist pubbliku, rekwiżiti tal-effiċjenza enerġetika 'li ma jkunux inqas' esiġenti' mill-kriterji tal-ENERGY STAR[9]. L-akkwist pubbliku huwa l-fattur ewlieni li jixpruna r-reġistrazzjoni tal-prodotti fl-UE. 2.2 Ambitu Mill-bidu tal-Ftehim, l-ENERGY STAR inkluda speċifikazzjonijiet għall-kompjuters, moniters/skrins u tagħmir tal-immaġnijiet (fotokopjatriċi, stampaturi, skeners eċċ.). L-ispeċifikazzjonijiet diġà ġew riveduti 3 darbiet biex jadattaw għall-progress teknoloġiku u jixprunaw effiċjenza akbar. L-ewwel speċifikazzjonijiet għas-servers huma mistennija li jidħlu fis-seħħ fl-ewwel kwart tas-sena 2011. Barra minn hekk, l-EPA u l-Kummissjoni attwalment qed jikkooperaw dwar l-iżvilupp ta' kriterji għal tliet gruppi oħra ta' prodotti (ħżin f'ċentri tad-dejta, provvisti tal-enerġija li ma jiġux interrotti u tagħmir għal netwerks żgħar). Dawn is-7 gruppi ta' prodotti, jekk jitqiesu flimkien, huma stmati li jkopru prattikament il-konsum tal-elettriku kollu tat-tagħmir tal-uffiċċju. Il-grafika ta' hawn taħt (li tkopri l-oġġetti tal-elettronika tal-konsumaturi kif ukoll it-tagħmir tal-uffiċċju) tindika li l-prodotti koperti mill-Ftehim, flimkien mas-settijiet tat-televiżjoni, huma l-akbar utenti finali tal-elettriku fi ħdan is-settur ikkombinat tal-ICT/oġġetti tal-elettronika.Turi wkoll li filwaqt li l-konsum tal-enerġija assoċjat ma' ċerti prodotti, bħall-kompjuters, se jistabbilizza, il-konsum tal-enerġija minn tagħmir ieħor, bħal servers u ħżin f'ċentri tad-dejta, se jiżdied b'mod sinifikanti. Għalhekk dawn huma l-prodotti li fuqhom għandna niffukaw l-attenzjoni fil-ġejjieni. [pic] Grafika 1. Il-konsum totali tal-elettriku tal-ICT fl-UE sal-2020 fix-xenarju fejn kollox jibqa' kif inhu issa (inkluż l-impatt tal-miżuri ta' politika eżistenti, inkluż l-ENERGY STAR)[10] L-ispeċifikazzjonijiet attwali għall- Kompjuter ilhom effettivi minn Lulju 2009 u ġew riveduti darbtejn mill-2006. Huma jkopru firxa wiesgħa ta' prodotti (desktops, laptops, stazzjonijiet tax-xogħol, thin clients, servers ta' skala żgħira). L-aħħar speċifikazzjonijiet jistipulaw livelli li huma madwar 40 % aktar stretti mil-livelli preċedenti. Il-kriterji l-ġodda għal tagħmir tal-immaġnijiet daħlu fis-seħħ ukoll f'Lulju 2009. Hawnhekk, apparti mir-rekwiżiti marbuta strettament mal-effiċjenza enerġetika, il-kriterji jinkludu dispożizzjonijiet dwar stampar fuq żewġ naħat (duplexing), li huwa importanti minħabba l-impatt ambjentali sinifikanti tal-użu tal-karta. Il-kriterji l-ġodda għal skrins , li daħlu fis-seħħ f'Ottubru 2009 għandhom iħaffu r-ritmu tat-tranżizzjoni għal teknoloġiji ġodda u b'effiċjenza enerġetika akbar bħar-retroilluminazzjoni tal-LED. Ix-xogħol fuq is- servers u l- ħżin f'ċentri tad-dejta huwa kkonċentrat fuq il-ġbir tad-dejta bil-għan li tinftiehem ir-relazzjoni bejn konfigurazzjoni tal-ħardwer u s-softwer u r-rendiment enerġetiku kemm fl-istat attiv kif ukoll f'dak inattiv. L-iżvilupp ta' speċifikazzjonijiet dwar provvisti tal-enerġija li ma jiġux interrotti (uninterruptible power supplies, UPS) jibbenefika mill-esperjenza li l-UE kisbet f'dan il-grupp ta' prodotti bis-saħħa tal-iżvilupp ta' Kodiċi ta' Kondotta dwar l-UPS miċ-Ċentru Konġunt Għar-Riċerka (JRC). Il-grupp ta' prodotti finali, tagħmir għal netwerks żgħar , jinkludi oġġetti bħal modems u routers. Hawnhekk ukoll, se jitfittxu s-sinerġiji mal-Kodiċi ta' Kondotta tal-UE dwar Tagħmir Broadband ġestit mill-JRC. 2.3 Promozzjoni u reġistrazzjoni ta' prodotti u sħab fl-ENERGY STAR Il-portal iddedikat www.eu-energystar.org jipprovdi informazzjoni għall-atturi rilevanti, fosthom eż. Linji gwida dwar parteċipazzjoni fi programm għall-manifatturi, interfaċċa għat-tfittix fil-bażi tad-dejta ta' prodotti rreġistrati ENERGY STAR fis-suq tal-UE, pariri dwar il-konfigurazzjoni u l-użu xierqa tal-ġestjoni tal-enerġija, eċċ. L-għadd medju ta' żjarat kull ġurnata żdied bejn l-2006 u l-2010 b'madwar 25 %. L-għadd ta' manifatturi li qed jipparteċipaw fil-programm żdied b'mod sinifikanti, minn 16-il kumpanija fl-2006 għal 74 fl-2010. Din iż-żieda f'daqqa tista' tiġi attribwita għad-dispożizzjonijiet dwar l-akkwist pubbliku li ġew introdotti fl-2008. Fil-fatt, 60 % ta' dawk li qed jipparteċipaw fil-programm indikaw l-akkwist pubbliku bħala l-fattur primarju għall-parteċipazzjoni tagħhom. Il-provvista ta' speċifikazzjonijiet komuni għall-akkwist pubbliku madwar l-UE tidher li hija importanti, peress li 65 % ta' dawk li wieġbu għal stħarriġ indirizzat lill-parteċipanti fil-programm[11] indikaw li huma jieħdu sehem f'offerti pubbliċi fi Stati Membri għajr f'dawk fejn huma stabbiliti. Ma hemm l-ebda dejta dwar il-persentaġġ ta' konsumaturi familjari mal-logo tal-ENERGY STAR. Madankollu, wieħed jista' jassumi li huwa relattivament baxx peress li 27 % biss tal-manifatturi li jipparteċipaw indikaw l-informazzjoni għall-konsumatur bħala l-fattur primarju għall-parteċipazzjoni tagħhom. Din mhijiex sorpriża peress li l-programm huwa mmirat lejn tagħmir tal-uffiċċju, u għalhekk mhux lejn konsumaturi privati iżda lejn is-settur terzjarju. Għalhekk, l-akkwist pubbliku jibqa' l-aktar fattur b'saħħtu għall-parteċipazzjoni fil-programm. 3. Impatti Din it-taqsima għandha l-għan li tikkwantifika l-impatt tal-programm ENERGY STAR fl-UE billi (a) tivvaluta r-ritmu tas-suq lejn il-ksib ta' effiċjenza akbar, (b) tagħti stima tal-eżattezza tad-dejta li ġiet rrapportata mill-manifatturi, u (c) tevalwa l-impatt tal-programm fuq l-iffrankar tal-enerġija. Din l-analiżi hija primarjament ibbażata fuq stħarriġ kontinwu tas-suq imwettaq bejn l-2008 u l-2010[12]. 3.1 Penetrazzjoni tal-prodotti ENERGY STAR fis-suq Sabiex jiġi vvalutat ir-ritmu tas-suq lejn il-ksib ta' livelli ta' effiċjenza speċifikati skont ENERGY STAR twettqet analiżi tas-suq fuq bażi regolari. Il-Grafika 2 ta' hawn taħt turi l-persentaġġ tat-total tal-mudelli fis-suq li jissodisfaw l-ispeċifikazzjonijiet ENERGY STAR. [pic] Grafika 2. Il-persentaġġ tat-total ta' mudelli fis-suq li jissodisfaw l-ispeċifikazzjonijiet ENERGY STAR bejn l-2008 u l-2010. Il-grafika turi li l-ENERGY STAR huwa effettiv fit-tressiq tas-suq lejn effiċjenza akbar – il-persentaġġ ta' prodotti li jissodisfaw l-ispeċifikazzjonijiet qed jiżdied sena wara sena b'20 punt perċentwali u aktar. Bejn l-ewwel nofs tal-2008 u l-ewwel nofs tal-2009, għall-prodotti kollha kkombinati (jiġifieri kompjuters, skrins u tagħmir tal-immaġnijiet), il-persentaġġ ta' mudelli li jissodisfaw l-ispeċifikazzjonijiet saħansitra żdied minn 45 % għal 66 %. Imbagħad, fit-tieni nofs tal-2009 bl-introduzzjoni ta' speċifikazzjonijiet ġodda u aktar esiġenti dan l-għadd naqas b'mod sinifikanti għal 30 %, iżda reġa' beda jiżdied b'ritmu mgħaġġel. Għal ċerti tipi ta' prodotti l-penetrazzjoni ta' mudelli ENERGY STAR kibret b'ritmu aktar mgħaġġel minn ta' oħrajn. Kienet tipikament għolja fis-suq tal-prodotti ta' moniters u ta' tagħmir tal-immaġnijiet fejn il-penetrazzjoni tal-mudelli ENERGY STAR hija ġeneralment għolja. Wara li laħqet bejn 60 u 80 % tas-suq, il-penetrazzjoni tal-mudelli ENERGY STAR staġnat, u dan juri li ċerti segmenti tas-suq mhumiex jintlaħqu mill-Programm. 3.2 Konformità u eżattezza tad-dejta rrapportata F'konformità mal-Ftehim, kull entità ta' ġestjoni (jiġifieri l-Kummissjoni u l-EPA tal-Istati Uniti) hija responsabbli għall-infurzar tad-dispożizzjonijiet tal-ENERGY STAR fit-territorju tagħha, inkluż it-traċċar tan-nuqqas ta' konformità. L-Artikolu 12 tar-Regolament (KE) Nru 106/2008 jagħti responsabbiltà konġunta lill-Kummissjoni u l-Istati Membri għall-infurzar tal-programm fl-UE. Billi l-Istati Membri huma responsabbli għall-iżgurar tal-konformità mar-Regolament fit-territorju tagħhom stess, il-Kummissjoni għandha r-rwol ta' koordinazzjoni u għandha tieħu azzjoni korrettiva f'każijiet ta' abbuż. Bħala parti mill-kompiti tagħha, il-Kummissjoni wettqet inkjesta biex tivverifika l-eżattezza tad-dejta rrapportata mill-manifatturi. L-inkjesta ma saritx abbażi tal-ittestjar jew il-kejl tal-prodotti iżda fuq paragun tal-valuri rrapportati mal-valuri rrapportati għall-istess mudelli x'imkien ieħor. Għalkemm l-analiżi żvelat titjib viżibbli fil-kwalità tal-kriterji varji rreġistrati fil-bażi tad-dejta tal-ENERGY STAR tal-UE matul dawn l-aħħar tliet snin, kien hemm diskrepanzi bejn il-valuri rrapportati taħt ENERGY STAR u postijiet oħra għal għadd relattivament kbir ta' kriterji/prodotti. Madankollu, ir-riżultati ta' dan l-istħarriġ ma jistgħux ikunu l-bażi biex issir valutazzjoni tal-livell ta' nuqqas ta' konformità taħt l-ENERGY STAR, li tista' ssir biss permezz ta' ttestjar attwali tal-prodotti. Tali ttestjar imwettaq mill-EPA fl-2009[13] fuq kampjun ta' 120 prodott żvela li: - 100 % tal-moniters tal-kompjuter ENERGY STAR ttestjati u 95 % tal-istampaturi ENERGY STAR issodisfaw il-kriterji tal-ENERGY STAR. - 80 % tal-moniters tal-kompjuter li mhumiex ENERGY STAR ittestjati u 40 % tal-istampaturi li mhumiex ENERGY STAR issodisfaw ukoll il-kriterji tal-ENERGY STAR. Dawn ir-riżultati juru li l-livell ta' konformità huwa għoli fi ħdan il-programm ENERGY STAR. Fl-istess ħin, il-persentaġġ għoli ta' prodotti li mhumiex ENERGY STAR li jissodisfaw il-kriterji tal-programm jissuġġerixxi li dawn il-kriterji għandhom jiġu riveduti aktar ta' spiss biex jiġi żgurat li l-programm jagħmel differenza bejn prodotti effiċjenti u dawk ineffiċjenti. Skont il-grupp ta' prodotti, il-konformità mal-ispeċifikazzjonijiet il-ġodda issir rutina għal parti sinifikanti tas-suq bejn sentejn(2) u erba'(4) snin wara l-introduzzjoni tal-prodott (aktar fil-każ tal-moniters, u inqas fil-każ tat-tagħmir tal-immaġnijiet, u speċjalment il-kompjuters). F'dak il-punt l-ispeċifikazzjonijiet ma jibqgħux jirrappreżentaw l-ogħla livelli ta' effiċjenza enerġetika. Kif turi l-grafika ta' hawn taħt, proporzjon sinifikanti kemm tal-prodotti ENERGY STAR kif ukoll tal-prodotti li mhumiex ENERGY STAR jista' jkollu livelli ogħla b'mod sinifikanti mill-kriterji tal-ENERGY STAR. [pic] Grafika 3. Riżultati tal-ittestjar ta' 40 moniter tal-kompjuter meta mqabbla mal-kriterji tal-ENERGY STAR[14]. Dan iwassal għall-konklużjonijiet li ġejjin: - Skont ir-riżultati tal-ittestjar disponibbli, ir-rati ta' konformità huma għoljin biżżejjed biex jippreservaw l-integrità tal-programm. Il-kampjun tal-prodotti ttestjati kien relattivament baxx, madankollu, b'hekk testijiet bħal dawn għandhom jitwettqu aktar regolarment, miż-żewġ entitajiet ta' ġestjoni, sabiex jiġi żgurat li tiġi individwata kwalunkwe xejra lejn konformità baxxa. - Wara ċertu żmien, kif il-livelli ġenerali tal-effiċjenza enerġetika jitjiebu, l-ENERGY STAR ma jindividwalizzax l-aktar prodotti effiċjenti fis-suq, għalhekk il-kriterji għandhom jiġu riveduti regolarment. 3.3 Iffrankar tal-enerġija Il-valutazzjoni tal-iffrankar tal-enerġija assoċjat mal-ENERGY STAR kienet ibbażata fuq dejta dwar il-bejgħ mill-Eurostat (Prodcom), mill-bejjiegħa u minn sorsi oħra, kif ukoll dejta mill-bażi tad-dejta tal-ENERGY STAR dwar il-konsum enerġetiku ta' prodotti, studji preparatorji tal-Ekodisinn, il-Programm tar-Renju Unit dwar it-Trasformazzjoni tas-Suq (UK Market Transformation Programme), eċċ. Il-kalkolazzjonijiet tal-iffrankar abbażi tal-bejgħ[15] huma approssimattivi peress li dawn jiddependu fuq suppożizzjonijiet dwar kif is-suq ikun strutturat mingħajr l-ENERGY STAR. B'dik il-kjarifika, dawn il-kalkoli jindikaw li l-impatt tal-ENERGY STAR huwa relattivament sinifikanti. Huwa stmat li mingħajr l-ENERGY STAR il-konsum elettriku ta' tagħmir ġdid tal-uffiċċju mibjugħ fl-UE fl-aħħar tliet snin kien ikun madwar . 67 TWh. Il-programm ENERGY STAR irnexxielu jnaqqas dan b'madwar 11 TWh, jiġifieri b'madwar 16 %. Dan jirriżulta f'aktar minn EUR 1.8 biljun iffrankati minn fuq il-kontijiet tad-dawl u 3.7 Mt ta' emissjonijiet tas-CO2 evitati. Għandu jiġi nnutat li dawn iċ-ċifri jirrappreżentaw 'ritratt', jiġifieri ma jikkunsidrawx l-impatt attwali tal-ispeċifikazzjonijiet aktar bikrija (ta' qabel l-2008), jew l-impatt tal-ġejjieni tal-ispeċifikazzjonijiet attwali. Jekk jitqiesu dawn iż-żewġ elementi, huwa stmat li sal-2020 l-ENERGY STAR jirnexxielu jnaqqas il-konsum enerġetiku tal-bażi installata ta' kompjuters, skrins u tagħmir tal-immaġnijiet fl-UE b'aktar minn 30 %. Il-grafika ta' hawn taħt turi din ix-xejra għall-kompjuters u l-iskrins. [pic] Grafika 4. Impatt mistenni tal-ENERGY STAR fuq il-konsum elettriku ta' kompjuters u skrins sal-2020[16] L-istimi preċiżi tal-potenzjal tal-iffrankar li fadal marbut ma' reviżjoni tal-ispeċifikazzjonijiet eżistenti għadhom mhumiex disponibbli peress li dan il-proċess inbeda riċentament, iżda wieħed jista' jassumi li dan il-potenzjal huwa sinifikanti. Fil-fatt il-bażi tad-dejta tal-ENERGY STAR tinkludi prodotti li jikkonsmaw inqas minn kwart tal-limitu attwali tal-ENERGY STAR. Barra minn hekk, kif intwera fil-Grafika 1 il-konsum enerġetiku tal-prodotti li għadhom mhumiex koperti mill-Ftehim se jiżdied f'daqqa fis-snin li ġejjin, u għalhekk jeħtieġ li jiġu indirizzati wkoll. 4. MODIFIKI PPJANATI GħALL-PROGRAMM ENERGY STAR TAL-ISTATI UNITI U L-IMPATT MISTENNI TAGħHOM FUQ IL-FTEHIM Minn Frar 2011, l-EPA tesiġi li l-prodotti kollha li qed jippruvaw jiksbu ċ-ċertifikazzjoni taħt il-programm fl-Istati Uniti għandhom jiġu ttestjati f'laboratorji ċċertifikati ta' parti terza u jiġu vverifikati sistematikament wara l-kwalifikazzjoni tagħhom. Din il-bidla radikali hija r-riżultat ta' inkjesta mill-awtorità federali tal-awditjar (General Accounting Office), li wriet li hemm potenzjal ta' frodi minħabba sorveljanza insuffiċjenti (għalkemm ma nstabu l-ebda frodi). Il-Kummissjoni għandha l-għan li tiżgura li dawn il-bidliet ma jiksrux il-Ftehim u ma jirriżultawx f'impatt negattiv għall-manifatturi tal-UE li qed jipparteċipaw fil-programm. Il-kwistjoni ġiet diskussa estensivament fil-qafas tal-Kunsill tal-Enerġija UE-Stati Uniti u l-Forum ta’ Kooperazzjoni Regolatorja f’ Livell Għoli bejn l-UE-Stati Uniti. B'riżultat ta' dan l-EPA kkonfermat li skont il-Ftehim attwali l-prodotti reġistrati fl-UE se jibqgħu jiġu rikonoxxuti fl-Istati Uniti, u għalhekk ma għandhomx għalfejn ikunu ċċertifikati minn parti terza[17]. Mingħajr il-Ftehim attwali din is-soluzzjoni ma tkunx aċċettabli għall-Istati Uniti peress li l-EPA tikkunsidra li twassal għal 'tnixxija' permanenti tas-sistema tagħhom għar-reġistrazzjoni tal-prodotti (il-manifatturi jirreġistraw fl-UE biex jevitaw il-kostijiet u l-ħin meħtieġa biex jiksbu ċ-ċertifikazzjoni minn parti terza). Għalhekk dan il-kapitolu se jikkunsidra l-għażliet possibbli għall-ġejjieni tal-ENERGY STAR fl-UE, filwaqt li jikkunsidra l-impatt mistenni tagħhom fuq il-manifatturi, il-kapaċità tagħhom li jittrasformaw is-suq biex jikseb effiċjenza akbar u l-esponiment tagħhom għall-frodi. 4.1. Għażla 1: l-introduzzjoni fl-UE taċ-ċertifikazzjoni minn parti terza Taħt din l-għażla l-Ftehim ENERGY STAR jiġi estiż għal 5 snin oħra u l-UE tintroduċi ċ-ċertifikazzjoni minn parti terza. Huwa mistenni li dan l-approċċ ikollu l-konsegwenzi li ġejjin: - Ir-rata ta' konformità tiżdied. Madankollu, ladarba l-aħħar testijiet ta' tagħmir tal-uffiċċju rriżultaw f'rata ta' konformità ta' 95 % bl-awtoċertifikazzjoni, il-kisbiet addizzjonali mistennija li jkunu minimi. - Il-kost għar-reġistrazzjoni ta' prodott jiżdied, b'mod li jkollu impatt inugwali fuq operaturi tas-suq differenti. Il-laboratorji interni ta' manifatturi ewlenin diġà huma attwalment akkreditati skont l-istandards internazzjonali li jifformaw il-bażi tar-rekwiżiti ġodda tal-Istati Uniti. Barra minn hekk għal kumpaniji bħal dawn, minħabba l-iskala tal-operazzjonijiet tagħhom, il-kostijiet ta' ċertifikazzjoni esterna jistgħu jkunu assorbiti faċilment. Għal dan is-segment tas-suq, ir-rispons riċevut minn żewġ manifatturi ewlenin jindika żieda ta' 30 % fil-kostijiet tar-reġistrazzjoni tal-prodott. Madankollu, għall-SMEs, il-piż addizzjonali ta' rekwiżiti ġodda jkun akbar b'mod proporzjonali. Ladarba l-ENERGY STAR huwa l-bażi għall-akkwist pubbliku, ir-rekwiżiti l-ġodda joħolqu kundizzjonijiet inugwali fl-aċċess għal offerti pubbliċi. - L-għadd ta' sħab fil-programm jonqos. 60 % tal-kumpaniji li qed jipparteċipaw fl-ENERGY STAR tal-UE li taw rispons għal kwestjonarju dwar dawn il-kwistjonijiet indikaw li ma jibqgħux parteċipanti jekk tiġi introdotta ċ-ċertifikazzjoni minn parti terza. - Ir-rekwiżiti l-ġodda tal-ittestjat iżidu tal-inqas xahar mal-proċess tar-reġistrazzjoni tal-prodott. L-industrija tindika li, minħabba ċ-ċiklu qasir tal-iżvilupp ta' prodott għat-tagħmir tal-IT, dan jista' jwassal għal sitwazzjoni fejn l-approvazzjoni biex tintuża tikketta tiġi wara li mudell partikolari jkun ġie varat fis-suq. Minn dawn il-punti jidher li ċ-ċertifikazzjoni tal-parti terza tkun sproporzjonata fl-UE u jista' jkollha impatt negattiv fuq il-programm u tnaqqas l-impatt tiegħu fuq is-suq. Din il-konklużjoni hija konformi mar-riżultati ta' konsultazzjoni tal-Istati Membri u l-partijiet interessati li twettqet f'Ġunju 2010 bħala parti mill-Bord tal-Energy Star tal-UE. 4.2. Għażla 2: iż-żamma tal-awtoċertifikazzjoni fl-UE Iż-żamma tal-awtoċertifikazzjoni fl-UE tfisser li l-Ftehim li jmiss ma jibqax uniformi għaż-żewġ partijiet: il-prinċipju ta' rikonoxximent reċiproku jkollu bżonn jitneħħa, u għalhekk ikun hemm żewġ sistemi distinti għar-reġistrazzjoni tal-prodotti. L-impatt fuq il-manifatturi tal-UE f'dan il-każ huwa kunsiderazzjoni importanti. Għalkemm 85 % tat-tagħmir tal-uffiċċju importat fl-UE jiġi mill-Asja, il-kummerċ UE-Stati Uniti f'dan is-segment tas-suq jibqa' sinifikanti. Il-valur tal-esportazzjonijiet ta' tagħmir tal-uffiċċju tal-UE lejn l-Istati Uniti fl-2008 kien qrib l-EUR 4 biljun (madwar nofs dan il-valur minn kompjuters), imqabbel ma' EUR 13-il bijun għall-makkinarju elettriku u EUR 20 biljun għall-karozzi tal-passiġġieri. Kif indikat hawn fuq, għalkemm l-esportazzjonijiet lejn l-Istati Uniti qed jonqsu sistematikament (minn 24 % tal-esportazzjonijiet fl-2004 għal 15 % fl-2008), l-Istati Uniti jibqa' l-ikbar suq tal-esportazzjoni tal-UE għal tagħmir tal-uffiċċju. Fid-dawl taċ-ċifri li ssemmew hawn fuq, il-prinċipji tar-rikonoxximent reċiproku, għall-ewwel, jidher bħala parti vitali mill-Ftehim ENERGY STAR. Madankollu, fost dawk li taw rispons dwar il-ġejjieni, manifattur wieħed biss li qed jipparteċipa fil-programm ENERGY STAR tal-UE indika li jirreġistra prodotti fl-UE li wara jiġu esportati lejn l-Istati Uniti. Dan jindika li s-sħab fil-programm tal-UE jiffokaw kważi kompletament fuq is-suq domestiku tal-UE. B'hekk wieħed jista' jassumi li l-esportazzjonijiet tal-UE lejn l-Istati Uniti fil-parti l-kbira jiġu minn kumpaniji kbar li sa issa rreġistraw il-prodotti tagħhom direttament fl-Istati Uniti u li jistgħu jassorbu b'mod aħjar il-kostijiet ta' rekwiżiti ġodda ta' reġistrazzjoni fl-Istati Uniti. Wieħed jista' jassumi wkoll li parti kbira tal-esportazzjonijiet tal-UE f'dan is-segment tas-suq tiġi minn niċeċ li fihom l-industrija tal-UE għandha pożizzjoni soda u li mhumiex koperti mill-ispeċifikazzjonijiet ENERGY STAR, bħat-tagħmir tat-telekomunikazzjoni jew is-softwer speċjalizzat. Din il-konklużjoni tissaħħaħ bl-istruttura tal-industrija tal-ICT tal-UE. Filwaqt li f'ċerti sottosetturi ta' din l-industrija l-kumpaniji tal-UE jikklassifikaw fost l-aqwa fid-dinja (partikolarment fit-telekomunikazzjoni, l-elettronika speċjalizzata eżempju softwer speċjalizzat fis-settur awtomotiv jew mediku), dawn mhumiex preżenti fost l-ikbar manifatturi ta' makkinarju tal-uffiċċju u kompjuters[18]. L-impjiegi tal-UE f'dan is-sottosettur tal-industrija tal-ICT li għadu kemm issemma qed jonqsu sistematikament, filwaqt li f'sottosetturi relatati, partikolarment fis-servizzi tat-telekomunikazzjoni u tal-kompjuters, is-settur esperjenza żidiet spettakolari[19]. Madankollu għad baqa' bażi tal-manifattura fl-UE li hija maqsuma f'żewġ livelli distinti. L-ewwel livell huwa magħmul minn sussidjarji ta' multinazzjonali barranin. Hemm kważi tnax-il manifattur kbir mill-Istati Uniti u l-Ġappun li għandhom postijiet ta' manifattura li jinsabu fl-Istati Membri tal-UE (normalment fl-UE15). It-tieni livell fil-parti l-kbira magħmul minn SMEs li ġeografikament huma mifruxin aktar mill-multinazzjonali bi preżenza sinifikanti fl-UE10. Dawn il-kumpaniji għandhom it-tendenza li jiffokaw fuq is-suq tad-desktop. In-negozju tagħhom huwa kkonċentrat jew madwar il-kostruzzjoni ta' PCs minn komponenti fornuti lokalment, inkella fuq iż-żieda tal-valur lill-katina tal-valur (eżempju l-ħolqien ta' softwer għal applikazzjonijiet speċjalizzati), jew sempliċiment il-bejgħ mill-ġdid tal-prodotti li nxtraw barra mill-UE. Minħabba l-iskala limitata tal-operati tagħhom dawn il-kumpaniji ma jikkompetux mal-multinazzjonali l-kbar fuq il-prezz fis-swieq globali iżda fuq il-ħolqien ta' soluzzjonijiet personalizzati adattati għas-suq lokali. Għalhekk il-parti l-kbira tad-dħul ta' dawn il-kumpaniji ta' spiss ma jiġix mill-bejgħ ta' ħardwer iżda mill-manutenzjoni tiegħu. Il-parti l-kbira minn dawn il-manifatturi jikkompetu fis-segment tas-suq ta' prezz baxx u l-marġini ta' profitt tagħhom jista' jkun relattivament baxx (madwar 5 %). Dan huwa l-profil tipiku tal-isħab fil-Programm ENERGY STAR tal-UE. Għalhekk mill-perspettiva tal-manifatturi tal-UE, iż-żamma ta' sistema ta' reġistrazzjoni ta' prodott ħafifa hija aktar importanti miż-żamma tar-rikonoxximent reċiproku. 'Il-manifatturi tal-ewwel livell' se jkollhom bżonn jgħaddu minn ċertifikazzjoni ta' parti terza fl-Istati Uniti, irrispettivament mill-approċċ magħżul fl-UE, filwaqt li 'l-manifatturi tat-tieni livell' huma kkonċentrati fuq is-suq domestiku tal-UE u mill-perspettiva tagħhom iż-żamma ta' sistema ta' reġistrazzjoni ta' prodotti ħafifa hija vitali. Fl-istess ħin jeħtieġ li jiġi żgurat li l-istess kundizzjonijiet għall-kisba tat-tikketta ENERGY STAR fl-Istati Uniti jiġu applikati għall-manifatturi mill-Istati Uniti u għal dawk li mhumiex mill-Istati Uniti. Oriġinarjament l-Istati Uniti ppjana li l-Korpi ta' Ċertifikazzjoni (li minnhom se titħaddem is-sistema tar-reġistrazzjoni tal-prodott) ikollhom 'preżenza sinifikanti fl-Amerika ta' Fuq'. Wara oġġezzjonijiet li tqajmu mill-UE u l-Korea din il-kundizzjoni ġiet irtirata u r-rekwiżiti ġew armonizzati ma' standards internazzjonali. B'riżultat ta' dan il-Korpi ta' Ċertifikazzjoni tal-ENERGY STAR tal-Istati Uniti issa jinsabu f'bosta Stati Membri. Finalment, għalkemm l-ittestjar tat-tagħmir tal-uffiċċju tal-ENERGY STAR urew rati għolja ta' konformità, l-osservazzjoni tal-awtoċertifikazzjoni tkun teħtieġ infurzar sod tal-programm. Hawn min jemmen li l-integrità tal-ENERGY STAR tista' tiġi żgurata permezz ta' verifiki fuq il-post flimkien ma' konsegwenzi diretti għal prodotti frodulenti. Il-Kummissjoni se tassisti lill-Istati Membri fl-infurzar xieraq tal-programm. 4.3 Għażla 3: l-ENERGY STAR jiġi sostitwit bi strumenti regolatorji alternattivi L-ENERGY STAR irnexxielu jixpruna lis-suq lejn effiċjenza akbar. Fl-istess ħin il-bidliet ippjanati mill-isħab tagħna fl-Istati Uniti, jekk ma jiġux implimentati fl-UE, se jannullaw il-prinċipju tar-rikonoxximent reċiproku u jtellfu ftit mir-raġunijiet għall-konklużjoni tal-ftehim il-ġdid. Skont dan, din it-taqsima tiddiskuti fil-qosor l-alternattiva għall-ENERGY STAR, jiġifieri tikkettar enerġetiku obbligatorju skont id-Direttiva 2010/30/KE[20]. L-ENERGY STAR huwa komponent minn taħlita ta' politika usa' mmirata lejn l-effiċjenza enerġetika tal-prodotti. Dan il-qafas jinkludi wkoll id-Direttiva tal-Ekodisinn u d-Direttivi dwar it-Tikkettar Enerġetiku msemmija hawn fuq. Filwaqt li l-Ekodisinn 'jimbotta' lis-suq billi jistabbilixxi rekwiżiti minimi tal-effiċjenza, it-Tikkettar Enerġetiku u l-Energy Star 'jiġbduh' billi jipprovdu lill-manifatturi b'inċentiv li jikkompetu f'dak li għandu x'jaqsam mal-effiċjenza enerġetika tal-prodotti tagħhom. L-Ekodisinn għalhekk jikkomplementa ż-żewġ strumenti tat-tikkettar billi jiżgura trasformazzjoni aktar malajr u kompluta tas-suq. Jista' jolqot ukoll dawk is-setturi tas-suq fejn l-istrumenti tat-tikkettar mhumiex effettivi. Dan huwa l-każ eżempju għall-PCs għal-logħob, fejn l-effiċjenza enerġetika mhijiex fattur importanti fid-deċiżjonijiet tax-xiri tal-konsumatur. Għalhekk l-Ekodisinn mhuwiex alternattiva għall-ENERGY STAR iżda jikkumplimentah, għalkemm dan għandu jiġi applikat b'attenzjoni fir-rigward ta' tagħmir li jevolvi b'ritmu daqshekk mgħaġġel bħall-ICT. Alternattiva possibbli għall-ENERGY STAR hija t-Tikketta tal-Enerġija. It-tikketta A-G komparattiva li tintwera fil-punt tal-bejgħ hija rikonoxxuta b'mod wiesa' mill-konsumaturi fl-UE u wasslet għal żieda spettakolari fl-effiċjenza tal-prodotti koperti. Meta mqabbla mal-ENERGY STAR, it-tikketta tal-enerġija tista' tidher li għandha l-vantaġġi u l-iżvantaġġi li ġejjin: Vantaġġi | Hija mandatorja. Dan jiżgura li tista' titqabbel l-effiċjenza enerġetika tal-prodotti kollha fis-suq. Dan jippermetti wkoll li jistgħu jintlaħqu s-setturi tas-suq kollha, filwaqt li bl-ENERGY STAR il-manifatturi ma għandhomx inċentiv li jżidu l-effiċjenza f'ċerti oqsma. Hija rikonoxxuta b'mod wiesa' mill-konsumaturi tal-UE. Madankollu, fil-każ tat-tagħmir tal-uffiċċju, ir-rikonoxximent tal-konsumatur jidher li għandu rwol iżgħar minn, eżempju, ir-rekwiżiti tal-akkwist pubbliku. | Żvantaġġi | B'differenza mill-ENERGY STAR, mhijiex marbuta fil-livell tal-UE ma' dispożizzjonijiet obbligatorji tal-akkwist pubbliku. Il-proċess leġiżlattiv jieħu aktar ħin u huwa inqas flessibbli u dan jista' jkun ta' problema fil-każ ta' prodotti kumplessi u li jevolvu b'ritmu daqshekk mgħaġġel bħall-ICT. Għalkemm id-Direttiva dwar it-Tikkettar Enerġetiku tipprovdi għal ċertu dinamiżmu intrinsiku (klassifikazzjonijiet vojta "ogħal minn A" biex jimtlew hekk kif jevolvi s-suq), iċ-ċiklu ta' żvilupp tar-rekwiżiti tal-Ekodisinn u tat-Tikkettar Enerġetiku tipikament jieħu 3-4 snin meta mqabbel ma' (1) sena waħda fil-każ tal-ENERGY STAR. Dan minħabba l-fatt li fil-każ ta' strumenti obbligatorji, aspetti bħall-impatt fuq is-setturi differenti tas-suq jew il-komparabbiltà tal-applikazzjonijiet differenti għandhom jiġu kkunsidrati b'ħafna aktar attenzjoni milli fil-każ ta' skema volontarja. Minħabba dan, l-iżvilupp ta' strumenti obbligatorji ta' spiss ma jkunx jista' jlaħħaq mal-perjodu dejjem iqsar taċ-ċikli ta' żvilupp tal-prodotit ICT. Barra minn hekk, fil-każ tal-ICT l-iżvilupp ta' tikketta obbligatorja applikabbli għall prodotti kollha jkun estremament kumpless minħabba l-eteroġeneità tal-konfigurazzjonijiet, l-applikazzjonijiet u x-xejriet tal-użu tal-prodotti (eżempju l-ENERGY STAR huwa bbażat fuq xejra ta' użu tipika għall-ambjent tal-uffiċċju u mhuwiex rappreżentattiv ta' applikazzjonijiet domestiċi). Trasferiment mill-ENERGY STAR għat-Tikketta Enerġetika jwassal għall-frammentazzjoni tal-qafas regolatorju internazzjonali li twassal għal kostijiet addizzjonali lill-industrija u lis-settur pubbliku. Dan għandu jiġi evitat fid-dawl tan-natura globali ta' dan is-suq. | Għalkemm it-tikketta tal-enerġija għandha ċerti vantaġġi meta titqabbel mal-ENERGY STAR, dan tal-aħħar jidher li huwa aktar adattat għal tagħmir tal-uffiċċju. ENERGY STAR attwalment joffri soluzzjoni disponibbli fil-pront għall-indirizzar tal-effiċjenza enerġetika tat-tagħmir tal-uffiċċju. Madankollu, il-validità ta' din il-konklużjoni se tiġi mmonitorjata kontinwament u l-argumenti elenkati f'din it-taqsima se jiġu vvalutati għal prodotti speċifiċi koperti mill-Ftehim, skont l-iżviluppi tas-suq u dawk teknoloġiċi. 4.4. Konklużjoni Id-dinamiżmu u n-natura volontarja tal-ENERGY STAR jagħmluh għodda ta' politika partikolarment xierqa għall-prodotti tal-ICT. Parti mis-suċċess tal-programm jista' jiġi attribwit għall-proċess ħafif ta' reġistrazzjoni tal-prodotti. Bidla għal ċertifikazzjoni minn parti terza tpoġġi lill-SMEs fi żvantaġġ meta mqabbla ma' kumpaniji ikbar. Dan għandu jiġi evitat peress li l-Programm huwa marbut mal-akkwist pubbliku obbligatorju u l-maġġoranza tal-parteċipanti hi magħmula mill-SMEs. Dan jista' jwassal ukoll għal nuqqas fl-għadd ta' sħab u għalhekk jonqos l-impatt tal-ENERGY STAR fuq is-suq. Analiżi tal-profil ta' manifatturi li qed jipparteċipaw fil-Programm u tas-suq tat-tagħmir tal-uffiċċju fl-UE ġeneralment turi li r-rikonoxximent reċiproku mhuwiex komponent ewlieni tal-Ftehim bejn l-UE u l-Istati Uniti. L-għan għandu jkun li jiġi ppreservat l-element fil-qalba tal-Programm u l-għan prinċipali tiegħu – speċifikazzjonijiet tal-prodotti żviluppati u implimentati b'mod konġunt bejn l-UE u l-Istati Uniti li jipprovdu inċentiv li kontinwament jixpruna l-effiċjenza enerġetika tat-tagħmir tal-uffiċċju. Dan jiġi żgurat bl-Għażla 2 identifikata hawn fuq. Skont din l-għażla l-UE għandha żżomm l-impatt tagħha fuq l-iżvilupp tal-ispeċifikazzjonijiet tal-ENERGY STAR, li huma de facto l-istandard globali għall-effiċjenza enerġetika tal-ICT. 5. Konklużjoni: Rakkomandazzjoni għal tiġdid tal-Ftehim Il-Ftehim attwalment fis-seħħ jiskadi f’Diċembru 2011. Matul l-aħħar 4 snin il-programm għen biex it-tagħmir tal-uffiċċju jikseb effiċjenza enerġetika akbar u biex il-konsumaturi jiffrankaw il-flus. L-impatt tiegħu fuq is-suq ġie amplifikat peress li sar aktar popolari mal-manifatturi. Huwa appoġġat b'mod qawwi mill-industrija peress li jipprovdi qafas politiku flessibbli u dinamiku, partikolarment xieraq għal prodotti li jevolvu b'ritmu daqshekk mgħaġġel bħall-ICT. Fl-istess ħin, il-bidliet ippjanati mill-Istati Uniti jippreżentaw sfida għall-ġejjieni tal-Ftehim. Għalhekk huwa rrakkomandat li l-Unjoni Ewropea tkompli tipparteċipa fil-programm ENERGY STAR, għalkemm b'ċerti aġġustamenti neċessarji. B'mod aktar speċifiku, qed isiru dawn is-suġġerimenti li ġejjin biex il-Ftehim jittawwal: - L-UE u l-Istati Uniti għandhom ikomplu jikkooperaw dwar l-iżvilupp tal-ispeċifikazzjonijiet tal-prodotti, jiġifieri ż-żewġ entitajiet għandhom jintroduċu bejn wieħed u ieħor l-istess livell ta' rekwiżiti fl-istess ħin. - Fid-dawl tal-impenn tal-Istati Uniti biex jintroduċi ċ-ċertifikazzjoni tal-parti terza fil-programm, il-Ftehim għandu jkompli taħt żewġ sistemi ta' reġistrazzjoni tal-prodotti distinti. It-tmiem tal-prinċipju tar-rikonoxximent reċiproku jista' jiġi kkritikat, iżda mhuwiex mistenni li jkollu impatt negattiv fuq il-manifatturi li jipparteċipaw fil-programm tal-UE. Minkejja kollox, il-Kummissjoni se tieħu l-passi xierqa biex tiżgura li r-rekwiżiti tal-Istati Uniti ma jpoġġux lill-esportaturi tal-UE fi żvantaġġ. - Ladarba l-akkwist pubbliku ġie indikat mill-manifatturi bħala l-fattur primarju għall-parteċipazzjoni tagħhom fil-programm, u anki meta wieħed iqis li proporzjon sinifikanti minnhom jipparteċipa f'offerti pubbliċi f'Istati Membri għajr f'dawk fejn huma stabbiliti, il-klawżola tal-akkwist pubbliku fir-Regolament (KE) Nru 106/2008 għandha tinżamm. Għandha tiġi esplorata l-possibbiltà li jiġi estiż lil hinn mill-awtoritajiet tal-gvern ċentrali. - Fid-dawl tal-evidenza li, minħabba l-evoluzzjoni b'ritmu mgħaġġel tas-suq u t-teknoloġija, l-ENERGY STAR mhux dejjem jinnomina l-aktar prodotti effiċjenti fis-suq, l-ispeċifikazzjonijiet għandhom jiġu riveduti regolarment u ta' spiss. - Għalkemm id-dejta disponibbli turi livell għoli ta' konformità, il-Kummissjoni u l-Istati Memrbi għandhom jikkooperaw mill-qrib dwar l-infurzar qawwi tal-Programm u għandhom jirrevedu l-effettività ta' dan l-infurzar mhux aktar tard minn 18-il xahar wara l-konklużjoni tal-Ftehim. - Il-Kummissjoni se tkompli timmonitorja l-impatt tal-bidliet proposti mill-Istati Uniti tal-Amerika u tal-Programm ENERGY STAR fuq l-iffrankar tal-enerġija u l-manifatturi tal-inqas sena qabel l-iskadenza ta' Ftehim ġdid u se tanalizza għażliet futuri possibbli għall-indirizzar tal-konsum enerġetiku tat-tagħmir tal-uffiċċju, inkluża s-sostituzzjoni tal-ENERGY STAR bi strumenti ta' politika alternattivi. [1] http://re.jrc.ec.europa.eu/energyefficiency/publications.htm [2] Gadgets and Gigawatts — Policies for Energy Efficiency Electronics © OECD/IEA, 2009, [figura 127], [paġna 287], bi kwotazzjoni ta' Grochowski, E. u M.Annavaram (2006), Energy per Instruction Trends in Intel Microprocessors, Technology@Intel Magazine, Marzu 2006. [3] http://epp.eurostat.ec.europa.eu/cache/ITY_OFFPUB/KS-GI-10-001/EN/KS-GI-10-001-EN.PDF [4] ĠU L 381, 28.12.2006, p. 26.'Ftehim bejn il-Gvern tal-Istati Uniti tal-Amerika u l-Komunità Ewropea dwar il-koordinazzjoni ta’ programmi tal-ittikkettar tal-użu effiċjenti tal-enerġija [b'effiċjenza enerġetika]għat-tagħmir tal-uffiċċji'; ĠU L 172, 26.06.2001, p. 3. [5] COM(2006)_545 finali [6] ĠU L 285, 31.10.2009, p. 10. [7] Id-Deċiżjoni tal-Kunsill 2006/1005/KE tat-18 ta’ Diċembru 2006 dwar il-konklużjoni f'isem il-Komunità tal-Ftehim bejn il-Gvern tal-Istati Uniti tal-Amerika u l-Komunità Ewropea dwar il-koordinazzjoni ta’ programmi tal-ittikkettar tal-użu effiċjenti tal-enerġija [b'effiċjenza enerġetika] għat-tagħmir tal-uffiċċji; ĠU L 381, 28.12.2006, p. 24. [8] ĠU L 39, 13.02.2008, p. 1. [9] ĠU L 39, 13.02.2008, p. 3, l-Artikolu 6. [10] L-Impatti tat-Teknoloġiji tal-Informazzjoni u l-Komunikazzjoni fuq l-Effiċjenza Enerġetika, Servizz tal-Bijo Intelliġenza, Settembru 2008 [11] Mill-74 kumpanija assoċjati bħala sħab, 30 wieġbu għall-istħarriġ. [12] Ir-Rapport Finali tal-UE dwar l-ENERGY STAR, IDC, Ottubru 2010. Sabiex jittieħed l-għadd totali ta' mudelli fis-suq l-IDC uża s-sorsi li ġejjin: (a) informazzjoni dwar id-distributuri u l-kanali ta' bejgħ mill-ġdid, (b) informazzjoni dwar il-bejjiegħ, (c) bażi tad-dejta ta’ traċċar tal-IDC [13] Rapport ta’ Evalwazzjoni tal-EPA: ENERGY STAR Program Integrity Can Be Enhanced Through Expanded Product Testing, Rapport Nru 10-P-0040, Novembru 30, 2009 http://www.epa.gov/oig/reports/2010/20091130-10-P-0040.pdf. [14] Rapport ta’ Evalwazzjoni tal-EPA: ENERGY STAR Program Integrity Can Be Enhanced Through Expanded Product Testing, Rapport Nru 10-P-0040, Novembru 30, 2009 http://www.epa.gov/oig/reports/2010/20091130-10-P-0040.pdf. It-terminu 'Percent Exceeding Standard' fuq l-assi y għandu jinftiehem li jfisser 'il-persentaġġ li bih qed jinqabeż l-istandard. [15] Il-kalkolazzjoni kkunsidrat biss l-ispeċifikazzjonijiet tal-ENERGY STAR li kienu fis-seħħ bejn l-2008 u l-2010, u l-iffrankar miksub biss minn dawk l-ispeċifikazzjonijiet f'dan il-perjodu ta' tliet snin. [16] Dawn l-istimi saru bħala parti minn Valutazzjoni tal-Impatt għal Regolament li jimplimenta d-Direttiva 2009/125/KE fir-rigward ta' rekwiżiti għall-Ekodisinn għall-kompjuters, servers u skrins. Il-mudell ma kkunsidrax l-impatt tal-ispeċifikazzjonijiet li ġew introdotti bejn l-2000 u l-2005. [17] Hekk kif ir-rekwiżiti ta' ċertifikazzjoni tal-Istati Uniti japplikaw biss għal prodotti rreġistrati ġodda, dawk il-prodotti ċċertifikati fl-UE qabel l-iskadenza tal-ftehim attwali mhux se jkollhom bżonn li jiġu rreġistrati mill-ġdid fl-Istati Uniti wara li l-ftehim attwali jiskadi. [18] OECD Information Technology Outlook: 2008 - OECD © 2008 - ISBN 9789264055537 [19] L-ippjanar tal-ICT fir-Reġjuni tal-UE: Post, Impjiegi, Fatturi ta' Attrattività u Impatt Ekonomiku, JRC- IPTS, 2008 [20] ĠU L 153/1, 18.06.2010, p. 1.